Document ID: 31990R1150

*****
ΚΑΝΟΝΙΣΜΟΣ (ΕΟΚ) αριθ. 1150/90 ΤΗΣ ΕΠΙΤΡΟΠΗΣ
της 4ης Μαΐου 1990
περί θεσπίσεως λεπτομερών κανόνων εφαρμογής του καθεστώτος που εφαρμόζεται κατά την εισαγωγή ορισμένων προϊόντων που υπάγονται στον τομέα του γάλακτος και των γαλακτοκομικών προϊόντων καταγωγής των κρατών της Αφρικής, της Καραϊβικής και του Ειρηνικού (ΑΚΕ) ή των υπερποντίων χωρών και εδαφών (ΥΧΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 715/90 του Συμβουλίου της 5ης Μαρτίου 1990 σχετικά με το καθεστώς που εφαρμόζεται σε γεωργικά προϊόντα και σε ορισμένα εμπορεύματα που προκύπτουν από τη μεταποίηση γεωργικών προϊόντων, καταγωγής των χωρών της Αφρικής, της Καραϊβικής και του Ειρηνικού (ΑΚΕ) ή των υπερποντίων χωρών και εδαφών (ΥΧΕ) (1), και ιδίως το άρθρο 27 παράγραφος 1
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (2), όπως τροποποιήθηκε τελευταία από τον κανονισμό (ΕΟΚ) αριθ. 3879/89 (3), και ιδίως το άρθρο 28,
Εκτιμώντας:
ότι με τον κανονισμό (ΕΟΚ) αριθ. 715/90 έχει, μεταξύ άλλων, καθιερωθεί σύστημα μείωσης των εισφορών κατά την εισαγωγή ορισμένων προϊόντων του τομέα του γάλακτος και των γαλακτοκομικών προϊόντων εντός ορίου ποσόστωσης· ότι είναι αναγκαίο να θεσπιστούν οι λεπτομερείς κανόνες εφαρμογής για τον εν λόγω κανονισμό όσον αφορά τα προϊόντα που υπάγονται στον τομέα του γάλακτος και των γαλακτοκομικών προϊόντων, προκειμένου να καταστεί δυνατή η διαχείριση της εν λόγω ποσόστωσης· ότι οι εν λόγω λεπτομερείς κανόνες είναι είτε συμπληρωματικές διατάξεις είτε διατάξεις που παρεκκλίνουν από τον κανονισμό (ΕΟΚ) αριθ. 3719/88 της Επιτροπής της 16ης Νοεμβρίου 1988 για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 1903/89 (5)·
ότι για να εξασφαλιστεί η ορθή διαχείριση της ποσόστωσης πρέπει, αφενός, να συνδυαστεί η αίτηση πιστοποιητικού εισαγωγής να συνοδεύεται από τη σύσταση εγγύησης και, αφετέρου, να καθοριστούν ορισμένοι όροι όσον αφορά τους αιτούντες· ότι πρέπει επίσης να προβλεφθεί η κλιμάκωση του όγκου της ποσόστωσης κατά τη διάρκεια του έτους καθώς και η διάρκεια της περιόδου ισχύος των πιστοποιητικών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κάθε εισαγωγή στην Κοινότητα των προϊόντων που υπάγονται στους κωδικούς ΣΟ 0402 και 0406, η οποία πραγματοποιείται στο πλαίσιο του κανονισμού (ΕΟΚ) αριθ. 715/90, εξαρτάται από την προσκόμιση πιστοποιητικού εισαγωγής.
Τα πιστοποιητικά εκδίδονται με τους όρους που καθορίζονται στον παρόντα κανονισμό και εντός του ορίου της ποσόστωσης που καθορίζεται από τον κανονισμό (ΕΟΚ) αριθ. 715/90.
Άρθρο 2
1. Ο όγκος της συνολικής ποσόστωσης των 500 τόνων που αναφέρεται στο άρθρο 7 του κανονισμού (ΕΟΚ) αριθ. 715/90 κατανέμεται κατά τη διάρκεια του έτους ως εξής:
- 50 % κατά τη διάρκεια της περιόδου από 1ης Ιανουαρίου μέχρι 30 Ιουνίου,
- 50 % κατά τη διάρκεια της περιόδου από 1ης Ιουλίου μέχρι 31 Δεκεμβρίου.
2. Ωστόσο, για το έτος 1990, εφαρμόζεται η ακόλουθη κατανομή:
- 50 % κατά τη διάρκεια της περιόδου από 1ης Απριλίου μέχρι 31 Ιουλίου,
- 50 % κατά τη διάρκεια της περιόδου από 1ης Αυγούστου μέχρι 31 Δεκεμβρίου.
Άρθρο 3
Για να επωφεληθεί του καθεστώτος εισαγωγής που προβλέπεται από τον κανονισμό (ΕΟΚ) αριθ. 715/90:
α) ο αιτών πιστοποιητικό εισαγωγής πρέπει να είναι φυσικό ή νομικό πρόσωπο το οποίο κατά τη στιγμή της προσκόμισης της αίτησης μπορεί να αποδείξει, προς ικανοποίηση των αρμοδίων αρχών των κρατών, ότι ασκεί τουλάχιστον κατά το τελευταίο δωδεκάμηνο δραστηριότητα στον τομέα του γάλακτος και των γαλακτοκομικών προϊόντων·
β) η αίτηση πιστοποιητικού μπορεί να περιλαμβάνει μόνον την ποσόστωση που αναφέρεται στο άρθρο 7 του κανονισμού (ΕΟΚ) αριθ. 715/90. Μπορεί επίσης να περιλαμβάνει ορισμένα προϊόντα που υπάγονται στους κωδικούς ΣΟ 0402 και 0406, προελεύσεως ενός μόνον κράτους της Αφρικής, της Καραϊβικής και του Ειρηνικού (ΑΚΕ) ή των υπερποντίων χωρών και εδαφών (ΥΧΕ). Στις περιπτώσεις αυτές, όλοι οι κωδικοί ΣΟ αναγράφονται στη θέση 16 και η περιγραφή τους αναγράφεται στη θέση 15·
γ) η αίτηση πιστοποιητικού και το πιστοποιητικό περιλαμβάνουν, στη θέση 7, την ένδειξη της χώρας που επικύρωσε την καταγωγή του εν λόγω προϊόντος· το πιστοποιητικό δημιουργεί την υποχρέωση εισαγωγής από την αναφερόμενη χώρα·
δ) η αίτηση πιστοποιητικού και το πιστοποιητικό περιλαμβάνουν στο χώρο «σημειώσεις» και στη θέση 24, αντιστοίχως, μια από τις ακόλουθες ενδείξεις:
- Exaccion reguladora reducida en un 50 %, Producto ACP/PTUM - Reglamento (CEE) no 715/90,
- Nedsaettelse af importafgiften med 50 %, AVS/OLT-varer - forordning (EOEF) nr. 715/90,
- Verminderung der Abschoepfung um 50 %, AKP/UELG-Erzeugnis - Verordnung (EWG) Nr. 715/90,
- Μειωμένη εισφορά κατά 50 %, Προϊόν ΑΚΕ/ΥΧΕ - κανονισμός (ΕΟΚ) αριθ. 715/90,
- Levy reduced by 50 %, ACP/OCT-Product - Regulation (EEC) No 715/90,
- Prelevement reduit de 50 %, produit ACP/PTOM - reglement (CEE) no 715/90,
- Prelievo ridotto del 50 %, Prodotto ACP/PTOM - regolamento (CEE) n. 715/90,
- Heffing verminderd met 50 %, ACS/LGO-produkt - Verordening (EEG) nr. 715/90,
- Direito nivelador reduzido de 50 %, Produto ACP/PTOM - Regulamento (CEE) n o 715/90.
Το πιστοποιητικό κυκλοφορίας EUR 1 του υποδείγματος που αναφέρεται στο άρθρο 12 του πρωτοκόλλου αριθ. 1 της τέταρτης σύμβασης ΑΚΕ-ΕΟΚ περιλαμβάνει στη θέση 8 την ένδειξη του κωδικού ΣΟ για το εν λόγω προϊόν. Για κάθε προϊόν καταρτίζεται ξεχωριστό πιστοποιητικό.
Άρθρο 4
1. Οι αιτήσεις των πιστοποιητικών μπορούν να υποβληθούν μόνο κατά το πρώτο δεκαήμερο κάθε εξαμήνου. Εντούτοις, για το πρώτο εξάμηνο του 1990, οι αιτήσεις αυτές μπορούν να υποβληθούν από τις 7 έως τις 17 Μαΐου 1990.
2. Τα κράτη μέλη ανακοινώνουν στην Επιτροπή την τρίτη εργάσιμη ημέρα μετά από εκείνη του τέλους της περιόδου υποβολής των αιτήσεων, τις αιτήσεις που υποβλήθηκαν για καθένα από τα προϊόντα που περιλαμβάνονται στην ποσόστωση. Οι ανακοίνωση αυτή περιλαμβάνει τον κατάλογο των αιτούντων, τον κωδικό του προϊόντος και τις ποσότητες που έχουν ζητηθεί ανά ποσόστωση, καθώς και τις χώρες προελεύσεως. Όλες οι ανακοινώσεις, συμπεριλαμβανομένων των ανακοινώσεων για τις οποίες δεν υπάρχουν αιτήσεις, πραγματοποιούνται με τέλεξ και τέλεφαξ την εργάσιμη ημέρα που έχει ορισθεί.
3. Με την επιφύλαξη αποφάσεως για την αποδοχή των αιτήσεων από την Επιτροπή, τα πιστοποιητικά εκδίδονται την εικοστή πρώτη ημέρα κάθε εξαμήνου. Εντούντοις, για το πρώτο εξάμηνο του 1990, τα πιστοποιητικά εκδίδονται στις 31 Μαΐου 1990.
4. Η Επιτροπή αποφασίζει σε ποιο βαθμό μπορεί να δοθεί συνέχεια στις αιτήσεις που αναφέρονται στο άρθρο 3.
Εάν οι ποσότητες για τις οποίες έχουν ζητηθεί πιστοποιητικά υπερβαίνουν τις διαθέσιμες ποσότητες, η Επιτροπή καθορίζει ενιαίο ποσοστό μείωσης των ζητουμένων ποσοτήτων.
Εάν η συνολική ποσότητα που αποτελεί αντικείμενο των αιτήσεων είναι μικρότερη από τη διαθέσιμη ποσότητα, η Επιτροπή προσδιορίζει την υπόλοιπη ποσότητα η οποία προστίθεται στη διαθέσιμη ποσότητα του επομένου εξαμήνου.
Άρθρο 5
Κατ' εφαρμογή του άρθρου 21 παράγραφος 2 του κανονισμού (ΕΟΚ) αριθ. 3719/88, η ισχύς των πιστοποιητικών εισαγωγής είναι 180 ημέρες από την ημερομηνία της πραγματικής έκδοσής τους.
Τα πιστοποιητικά εισαγωγής που χορηγήθηκαν βάσει του παρόντος κανονισμού δεν μεταβιβάζονται.
Άρθρο 6
Οι αιτήσεις των πιστοποιητικών εισαγωγής συνοδεύονται από τη σύσταση εγγύησης ύψους 30 Ecu ανά 100 χιλιόγραμμα για όλα τα προϊόντα που αναφέρονται στο άρθρο 1.
Άρθρο 7
Με την επιφύλαξη των διατάξεων του παρόντος κανονισμού, εφαρμόζονται οι διατάξεις του κανονισμού (ΕΟΚ) αριθ. 3719/88.
Εντούντοις, κατά παρέκκλιση από το άρθρο 8 παράγραφος 4 του εν λόγω κανονισμού, η ποσότητα που εισάγεται στο πλαίσιο του κανονισμού (ΕΟΚ) αριθ. 715/90 δεν μπορεί να είναι μεγαλύτερη από εκείνη που εμφαίνεται στις θέσεις 17 και 18 του πιστοποιητικού εισαγωγής. Ο αριθμός 0 εγγράφεται για το σκοπό αυτό στη θέση 19 του εν λόγω πιστοποιητικού.
Άρθρο 8
Τα ενδιαφερόμενα κράτη μέλη ανακοινώνουν στην Επιτροπή κάθε εξάμηνο, για το προηγούμενο εξάμηνο, τις πραγματικά εισαχθείσες ποσότητες ανά χώρα καταγωγής.
Άρθρο 9
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Μαΐου 1990.

Labels: 10
3
17
18